
  Manhattan, New York


  LÁTÁSSÉRÜLT FELHASZNÁLÓK SZÁMÁRA AZ ÉLŐ VIDEÓHOZ MI ÁLTAL GENERÁLT HANGOS LEÍRÁS ÉRHETŐ EL.


  Egy fiatal nő szelfivideót készít. Belép egy modern lakásba, majd a konyha felé indul. Leveszi a kabátját, majd a bevásárlószatyrokat a konyhapultra rakja.


  ELLY: Sziasztok, itt Elly beszél. Arra gondoltam, bejelentkezem élőben, és megosztok veletek egy kis titkot. Holnap lesz hat hónapja, hogy összeházasodtunk…


  A fiatal nő bal kezét a kamera felé tartja, és megmutatja a karikagyűrűjét, valamint a nagy, fehér gyémánttal díszített eljegyzési gyűrűjét.


  ELLY: …és ma estére meglepetést tervezek Jamesnek. Egyébként ne aggódjatok amiatt, hogy véletlenül megnézné ezt a videót. Reggel az éjjeliszekrényen felejtette a telefonját, úgyhogy szó sincs róla, hogy leleplezne, és megtudná, mire készülök, még mielőtt hazaér a munkából. Szóval, az a lényeg, hogy elmentem a boltba…


  A bevásárlószatyrot a konyhapultra teszi, és nekilát kipakolni.


  ELLY: Vettem tojást, lisztet, tejszínt, na, meg ezt a tutibiztos csokoládés brownie-keveréket, mert mint azt mindenki tudja, hogy reménytelen szakács vagyok. Még teasütit sem tudok csinálni. A brownie az én csodálatos, ifjú férjem kedvence, hát akkor miért is ne járnék a kedvében? Házi sütésű brownie, süteményporból. Mit szólnátok hozzá, ha a porról nem beszélnénk, és úgy tennénk, mintha rendesen szakácskönyvből készítettem volna?


  A fiatal nő elrendezi a pulton a megvásárolt holmit, majd feltűri az ingujját.


  ELLY: Tudom, hogy a férjemnek készül, de nálam ez még belefér a NapiJóTett kategóriájába. #NJT Írjátok meg kommentben, ti milyen heti jótettre készültök, vagy ha már megvolt, meséljetek róla! Legyetek jók, srácok, hadd tudja meg mindenki…


  *bumm*


  Tompa zaj vonja magára a nő figyelmét. Megfordul.


  ELLY: Ez meg mi volt? Ti is hallottátok? Na mindegy… Hol is tartottam? Igen! Szóval a hét hátralévő része elég izgalmas lesz; csütörtökön csajos estét tartok a legjobb barátnőmmel, Harriettel. Amióta visszajöttünk a nászútról, mintha folyton csak rohannék. Persze találkoztam vele pár bulin, és a múlt hónapban színházban is voltunk a Broadwayn, egyszer együtt ebédeltünk, de – értitek – nem mentünk el sehová csak úgy, mint régen, amikor beugrottunk egy bárba, meg ilyenek. Na, és ezért lesz az, hogy csütörtökön beülünk valahová, mert Harriet nagyon sokat jelent számomra. Ő volt a koszorúslányom, és mindenképpen azon vagyok, hogy megőrizzük ezt a különleges barátságot…


  *bumm* *bumm*


  Elly megfordul, végigmegy a lakáson.


  ELLY: Hallottátok? Már megint… Határozottan hallottam valamit…


  Kinyit egy ajtót. A szobában ágy. Az ágyban egy férfi és egy nő. Meztelenek.


  ELLY: Te jó ég! TE JÓ ÉG! Ezt meg hogy…? Hogy vagytok képesek?


  A telefon a földre esik.

  @dailykindnessandkittens


  James és Harriet volt az??!!!??!!


  @betty2013


  Ó, szívecském! Az a szemétláda! Úgy sajnálom! @Elly, ha valaki, te aztán nem érdemled ezt! Te vagy a legkedvesebb, legaranyosabb ember, akit ismerek, el sem tudom hinni, hogy ilyet tesznek a hátad mögött.


  @startmeup56


  Mit gondoltok, mióta csalják? Már az esküvő előtt is, vagy csak azóta?


  @commandgirl14


  Sosem kedveltem Jamest. Micsoda rohadék! Harrietben meg eleve nem bíztam. A nő fotómodell, és a modellekben nem lehet megbízni. Elly, nagyon szeretlek.


  @Justice4peace60066


  ATYAÉG, csajszi! Ezt rohadtul nem érdemelted meg. Annyi jótett után, meg azok után, hogy hány embernek segítettél. Tudom, hogy nálad minden a jótettekről szól, de az ilyesmivel nem lehet egyről a kettőre jutni az életben, csajszi.


  @crystalcool47


  Na, ez durva! James!! Harriet!! Megszakad a szívem [image: img5.jpg] érted, Elly.

  Elly


  Elly Parker átvágott a Grand Central állomás nyüzsgő tömegén, és közben azon gondolkodott, mennyi mindene lett oda. A mennyezet festett égboltja egyformán ragyogott mindenki feje fölött, kivéve Ellyt.


  Huszonhét éves volt.


  Két hete még mindene megvolt.


  Tökéletes férj. Tökéletes lakás. Tökéletes barátok és tökéletes munka.


  És ezt mindenki tudta is róla.


  Az adóbevallásában újságíróként és közösségi média-influenszerként tüntette fel magát. Elit magazinok életmódrovataiba írt cikkeket, de bevétele nagy részét a közösségi média – YouTube, Instagram és TikTok – biztosította. A csatornáin kreatív, igényesen megkomponált videók sorakoztak stílusosan berendezett lakásáról, a ruhaösszeállításairól, a sminkbemutatóiról – az egész életéről.


  De Elly népszerűségének igazi oka az a videósorozata volt, amely a napi jócselekedeteit mutatta be. Ez különböztette meg a többi tartalomgyártótól. A posztjai nem csak róla szóltak, hanem arról is, hogyan áraszt egy kis szeretetet a nagyvárosban. Néha ez azt jelentette, hogy ebédet vett egy hajléktalannak, vagy nagyobb borravalót adott a pincérnek, megsétáltatta idős szomszédja kutyáját, de lehetett ez egy olyan apró gesztus is, mint hogy kitárta valaki előtt az ajtót. Ezeket a pillanatokat felvette, és abban a reményben, hogy másokat is hasonló cselekedetekre ösztönöz, megosztotta a közösségi médiában.


  A dolog bejött.


  A #NJT rendszeresen jól trendelt a közösségi médiában.


  Elly nemcsak azt az életet élte, amelyre mindig is vágyott, hanem azt az életet is, amelyre ötmillió követője vágyott. Azonban mindez nem hullott csak úgy az ölébe. Keményen dolgozott, hogy megnyerje magának a közönségét. Ők pedig szerették, mert soha semmire nem tekintett úgy, hogy az magától értetődően jár neki. A legelső videóját rögzítette a profilja elejére. Ezen a mostaninál jóval fiatalabb Elly volt látható, ahogy harminc dolcsival betér a legközelebbi CVS-be, és a sminkrészlegen összeválogat mindent, ami egy mutatós esti sminkhez kellhet. A videó Ellyt és a követőit is arra emlékeztette, milyen nagy utat járt be hat év alatt, mégis ugyanaz a fiatal nő maradt, aki izgatottan fogad minden új lehetőséget, hálás minden egyes, postán érkező rúzsért, és mindenkiért, aki követi a csatornáit. Az emberek azért szerették Ellyt, mert könnyű volt azonosulni vele. Ugyanúgy álmodozott, mint bárki más, de neki sikerült is valóra váltania az álmait, és ezt mosolyogva, bájos eleganciával és őszinte szerénységgel osztotta meg a világgal.


  A gond csak az, hogy ha valaki milliók elé tárja ezt a tökéletes életet, akkor azt is milliók látják, amikor az egész összeomlik. Két hete Elly élete romba dőlt. És azt az egész világ végignézte. Az eset után nagyon gyorsan eltávolította a videót, de addigra már késő volt. Az emberek lementették, részleteket vágtak ki belőle, és elárasztották vele a TikTokot, az Instagramot, a YouTube-ot – gyakorlatilag mindenhol az jött vele szembe.


  Elly kabátzsebében megrezzent a telefon. Ahogy érte nyúlt, felpillantott a pályaudvar aranyszínű órájára. Majdnem dél volt. Az ügynökével, Giselle-lel volt találkozója, de majd csak kettőkor. Úgy tervezte, hogy felül valamelyik északi irányba tartó szerelvényre, keres egy Starbucksot, és eltölt ott egy órát, hogy összeszedje a gondolatait a találkozó előtt. Giselle egymás után kapta az interjúfelkéréseket a New Yorkertől, a Vogue-tól, a Rolling Stone-tól, a CNN-től, az MSNBC-től és a Foxtól. Elly a legjobb úton járt afelé, hogy országosan ismert médiaszemélyiség váljon belőle. Lehetőségek nyíltak meg előtte a televíziózásban, a könyvkiadásban és az újságírásban is.


  Minden esélye megvolt rá, hogy azon kevés közösségi médiasztárok egyike legyen, akiknek sikerül betörniük a hagyományos média világába. Nem mintha Ellynek nagy kedve lett volna ehhez, még a négy fal közül sem szívesen moccant ki. Az ügynökével tartott keddi és csütörtöki találkozókat leszámítva el sem hagyta a hotelt. Ugyanaz a szálloda volt ez, ahová aznap jelentkezett be, amikor rajtakapta Jamest Harriettel. Behajigált néhány alapvető holmit egy táskába, majd visszahúzódott abba a személytelen névtelenségbe, amely oly jellemző az amerikai szállodákra. Mégis úgy érezte, mindenki őt figyeli. E pillanatban nagyon nehezen viselte a ráirányuló érdeklődést. Két hete semmit sem osztott meg az interneten.


  Azóta, hogy az a bizonyos élő videó megjelent, mindenki az ő sztorijára volt kíváncsi. Mindenki Ellyt akarta látni, hallani.


  Kivéve egyvalakit.


  A férjét.


  Ahogy tekintete végigpásztázta a Grand Central díszes mennyezetét, arra gondolt, mennyire más lenne most minden, ha a videó készítése közben figyelmen kívül hagyja a hálószobából érkező zajokat. James és Harriet szintén hozzátartoztak Elly baráti köréhez, ezért nem akart beszélni a dologról az ismerőseivel, mert tudta, hogy bármit mond, az úgyis visszajut a férje és a barátnője fülébe. Egyelőre Giselle, az ügynöke volt az egyetlen támasza, neki sírta ki magát. De tudta, hogy előbb-utóbb foglalkoznia kell a problémákkal. Ha Giselle-en múlna, Elly ezt a Morning Joe kamerái előtt tenné meg.


  A fiatal nő cipője mintegy magától talált rá a város gyomrába, a metróhoz vezető lépcsősorra. Balra fordult, és mégis a belváros felé vette az irányt. Lófarokba fogott haja jobbra-balra ringott léptei ütemére. Sötétkék svájcisapkát viselt, és ez némileg megváltoztatta a megjelenését. Tényleg nem vágyott rá, hogy felismerjék.


  Tovább kellett lépnie. Minden szempontból.


  Nem is volt más lehetősége. Ezt most már világosan látta. Az egész világ végignézte, hogy megcsalták, és hogy ez mekkora kínnal járt. Elly pedig igyekezett erősnek mutatkozni.


  De nem volt az. Legalábbis nem igazán.


  Képtelen lett volna tovább otthon maradni. Hiszen ott érte a fájó megaláztatás. Ezért költözött be egy szállodába. Hogy minden és mindenki elől elrejtőzzön. Egy hotelben nem valós élet zajlik. Az ember bármikor beadhatja a tisztítóba a ruháját. Ha úgy tartja kedve, akkor éjjel-nappal ehet, de ami a legrosszabb, hogy a szobában minibár van. Ráadásul ez egy nagyon jó szálloda volt, és a hűtőt telerakták borral. Előző este, miután a második üveget is kinyitotta, Elly küldött egy sms-t Jamesnek.


  Csak egyetlen szót.


  Helló!


  Nem jött válasz.


  Fél órát várt. Ivott még egy pohár Chardonnay-t, aztán felhívta.


  De a férje nem vette fel a telefont.


  Erre újra felhívta.


  És akkor sem vette fel.


  Az üveg bor elfogyasztása során Elly még hatszor csörgette meg James telefonját.


  Persze nem segített, hogy James a közösségi média egyik leggyűlöltebb figurája lett. És hogy ezt Elly TikTok-oldalának köszönhette. A férfi törölte az Instagram-profilját és az összes többi közösségimédia-fiókját. De a gyűlölethullámot ezzel nem állította meg. Több tízezer ember szidta, átkozta a nevét, kapcsolatba léptek a barátaival, a családjával, a munkaadójával. A Jamest és Harrietet ország-világ előtt, valós időben leleplező videó megosztását követő két hétben mindketten megszenvedték a botrányt. Harriettől megvált a modellügynökség, amelyen keresztül munkához jutott, Jamest pedig kirúgták, mert rossz hírbe hozta a cégét.


  Ellynek semmi ilyesmi nem volt a szándékában. De tudta, hogy erre számítani lehetett. És nem akadályozta meg. Nem is tudta volna megakadályozni.


  Viszont ettől cseppet sem érezte jobban magát. A bosszú nem volt édes. Inkább keserű. Még mindig szerette a férjét. Most el kellett viselnie az afölötti bűntudatot is, hogy tönkretette két ember életét, és emellett meg kellett küzdenie a saját fájdalmával is.


  Elly levette barna bőrkesztyűjét, letörölte az arcán végiggördülő könnycseppet, majd befordult a sarkon, és megindult a belvárosi vonat peronja felé. A beléptetőkapunál a szkennerhez érintette a telefonját, majd áthaladt a megnyíló korlátok között.


  A vágányhoz csak egy lépcsősor vezetett le. Közben dél lett. Ilyenkor már nem sok ingázó közlekedett, de New York sosem kihalt. Mindig van valami mozgás.


  A lépcső tetején most például egy férfi állt. Bal lába térdtől a lábfejéig gipszben volt, és mindkét kezével mankóra nehezedett. A hideg ellenére melegítőnadrágot hordott, amelynek a szárát a gipsz miatt levágták. Felül pulóvert és egy piros dzsekit viselt. Vékony arca volt, de egyáltalán nem látszott úgy, mintha nehezére esne megtartani magát a mankón. Elly még távolról is látta, hogy mennyire erős, izmos a karja és a válla. Az egyetemi úszó- meg tornacsapatból ismert fiúkra emlékeztette az alkata.


  De ez a férfi nem egyetemista srác – gondolta.


  Annál idősebb. Tíz, talán tizenöt évvel is idősebb, mint Elly. Ugyanakkor nem tűnt tipikus negyvenesnek. Legalábbis Elly szemében nem. Igazság szerint nagyon is… jól nézett ki. Az összképhez jól illett kék baseballsapkája. A férfi e pillanatban lehajolt, és még mindig a mankóba kapaszkodva megpróbált megfogni valamit.


  Egy sárga, keményfalú, gurulós bőrönd állt mellette a földön, ezt akarta felvenni. Egy kézzel összefogta a fogantyút és a mankót, majd csoszogva megindult, de ekkor új problémával szembesült. Le akart menni a lépcsőn, de nem sikerült megoldania, hogy a bőröndöt is vigye, és közben a mankókra is biztonsággal támaszkodjon. Ekkor egy hosszú, fekete kabátot viselő nő figyelmetlenül eltrappolt mellette, és a férfi ettől a korlátnak esett. A nő lefelé szaladtában még odakiáltott egy bocsánatot. De a fickó csak mosolygott. Nem látszott rajta, hogy haragudna vagy ingerült lenne; egy udvarias intéssel fogadta a bocsánatkérést, és kész.


  Az elmúlt két hét mindent letaroló keserűsége után Elly most azon kapta magát, hogy a férfi mellé lép és megszólítja: – Megengedi, hogy vigyem a bőröndjét?


  Talán azért, mert tényleg segíteni akart. Vagy azért, mert hiányzott neki az a szívmelengető érzés, amelyet mindig átélt azután, hogy végrehajtotta a napi jócselekedeteit. Az is lehet, hogy azért, mert a férfi meglehetősen szánandónak tűnt, és ő megsajnálta.


  A pasas meglepődött. Kinyitotta a száját, de nem jött ki rajta se szó, se más hang. Elly ekkor vette észre, hogy az állán, közvetlenül az alsó ajka alatt van egy heg. Elhalványult, széles nyom. Régi seb helye. Aztán a férfi elmosolyodott, és hálásan megszólalt:


  –Köszönöm, eddig sikerült megoldanom, hogy a mankót is fogtam, és magam mellett húztam a bőröndöt, de a lépcsőn ez már nem megy. Nagyon kedves.


  –Igazán semmiség – mondta Elly, ahogy lehajolt. Megnyomta a kihúzható fogantyú gombját, hogy betolja a helyére, majd a másik műanyag fogónál tartva felemelte a bőröndöt. Nem volt túl nehéz. Repüléskor ő is ilyen típusút szeretett használni kézipoggyászként. Eszébe jutott, hogy két hete még, ama bizonyos futótűzként elterjedt videó elkészítése előtt, megkérdezte volna a férfit, hogy megengedné-e, hogy készítsen magukról egy videót a közösségi oldalai számára. Tökéletes NapiJóTett lett volna. Most azonban ez fel sem merült. Még azt sem nagyon tudta elképzelni, hogy valaha is posztol valamit online.


  Elly megvárta, amíg a férfi mindkét mankót biztonságosan a karjára igazgatta, aztán az első lépcsőfokra helyezte, és a jó lábára érkezve lelépett. Sérült lábát behajlítva egyensúlyozott, míg a mankókat a következő lépcsőfokra tette. Ránehezedett a halkan kattanó könyökmankókra, és azt mondta: – Az elmúlt öt percben többen is elmentek mellettem. Fogalmam sem volt, hogyan jutok le a peronra. Itt mindenki annyira elfoglalt…


  RECCS!


  A műanyag fogantyú elvált a bőröndtől!


  Ettől a férfi elhallgatott, Elly pedig úgy érezte, hogy még talán az idő is megállt. Megdermedt. A férfi szintúgy. Még csak nem is nyúltak a bőrönd után. Semmi értelme sem lett volna. Elly ösztönösen a szájához kapta a kezét, és elakadó lélegzettel figyelte, hogy mi történik.


  A bőrönd pedig, mintha lassított felvételen néznék, megindult lefelé a lépcsőn.


  Rázuhant egy-egy fokra, majd felpattantva megpördült a levegőben, aztán ráesett a következő lépcsőfokra, és tompa puffanásokkal folytatta útját le, egyre le, egészen a peronig, ahol kinyílt, és a benne lévő töltőkábelek, egy laptop, alsónemű, zokni – minden kiömlött a földre.


  –Ó, istenem, jaj, istenem, annyira sajnálom – ismételgette Elly elfúló mantraként, és közben rohant lefelé a lépcsőn a bőrönd után.


  –Semmi gond, véletlen volt – mondta a férfi, ahogy lassan, óvatosan maga is megindult.


  Elly ösztönösen leguggolt, nekilátott, hogy összeszedje a férfi holmiját, és visszategye őket a bőröndbe. Legszívesebben elsüllyedt volna szégyenében, ahogy felkapkodta a koszos peronra hullott Calvin Klein alsónadrágokat, majd összehajtogatta, és visszagyömöszölte őket a helyükre. Az egész annyira kínos volt, hogy szinte lángolt az arca.


  Kifulladt, még a nyaka is elvörösödött. Egész testén végigsöpört az a mindent elárasztó szégyenérzet, amely az embert a legkínosabb, megsemmisítő pillanatokban éri.


  Eközben a férfi is leért, és ahogy megpróbált lehajolni, hogy segítsen összeszedni a holmiját, elvesztette az egyensúlyát, és mivel védeni igyekezett törött lábát, estében elfordult, és a fenekén landolt.


  –Jaj! Istenem! Megütötte magát? De sajnálom! Te jó ég, mit tettem?


  –Semmi baj, nem a maga hibája – mondta a férfi.


  Így most mindketten a földön kötöttek ki: Elly térdelt, a férfi pedig a fenekére huppanva ült. Az emberek közönyösen haladtak el mellettük; térdek, magassarkú cipők, farmernadrágok és bakancsok vonultak el mellettük.


  Elly és a férfi összenézett, és zavarukban mindketten elnevették magukat. Ezzel megtört a jég, és Ellyből megkönnyebbült hahota tört elő.


  –Hadd segítsek felállni – mondta, miközben felegyenesedett. A férfi maga alá húzta a jó lábát, megfogta Elly kezét, hogy megtartsa az egyensúlyát, a másik kezével a mankóra támaszkodott, és aztán már talpra is kecmergett. A nő odanyújtotta neki a másik mankót, és letörölte az izzadságot a homlokáról. A holmi is mind visszakerült a bőröndbe. Igaz, nem katonás rendben, de legalább benne volt. Elly ismét leguggolt, lezárta a fedelet, és a bőrönd szélén körbetapogatózva kereste a cipzárt. Hamarosan meg is találta.


  És rájött, hogy teljesen be volt húzva.


  Alaposabban megnézve felfedezte, hogy a bőrönd szövetrésze az egyik oldalon elvált a kemény fedéltől. Ez azt jelentette, hogy nem lehetett rendesen bezárni. Elly ezért egyik kezével alulról tartotta, míg a másikkal felül fogta.


  –Van esetleg valami pántja, vagy valamije, amivel összefoghatnánk? – kérdezte a férfit.


  A férfi csak megrázta a fejét.


  –Hát ez nem az én hetem – mondta aztán. – Most vissza kell mennem, hogy újra összecsomagoljak, néhány cuccot muszáj lesz a lakásban hagynom, és hátizsákkal fogok utazni. Épp csak annyi időm van, hogy ezzel végezzek, és kiérjek a reptérre, hogy hazarepüljek.


  Elly letette a bőröndöt, és megvakarta a fejét.


  –Ez tényleg borzasztó, annyira…


  –Igazán nem a maga hibája. Komolyan mondom. Nagyon hálás vagyok, hogy megpróbált segíteni. Még nem tanultam meg lépcsőzni. A fociedzés közben összetörtem a bokám, és még nem szoktam meg ezt az átkozott holmit – emelte fel az egyik mankót.


  Elly rettenetesen rosszul érezte magát, ahogy ránézett a tönkrement bőröndre.


  –És hogyan viszi majd vissza a lakására?


  –Talán a hónom alá szorítom – mondta bizonytalanul a férfi. – Akkor biztosan csukva marad. Segítene felemelni?


  Elly egy sóhajjal a karórájára nézett. Még mindig órákig nem volt semmi dolga. Ez volt elvileg a felkészülési ideje.


  –Milyen messze van a lakása? – kérdezte.


  –Csak pár sarokra.


  Elly felvette a bőröndöt, két karjával magához ölelte, és azt mondta:


  –Jöjjön! Majd én segítek.


  –Nem, nem. Ezt igazán nem várhatom…


  –Ez a legkevesebb. Ha nem segítek, egész nap szörnyen fogom érezni magam – mondta.


  A férfi egészen kifulladt, mire felért a lépcsősoron.


  –Köszönöm, az az igazság, hogy nem tudom, hogyan jutnék vissza maga nélkül. Hadd mutatkozzak be. Logan vagyok.


  –Én meg Elly. Szia! – felelte Elly, és nagyon figyelt, hogy a tempóját Logan bizonytalan, bicegő mozgásához igazítsa.


  Az állomásról a 42nd Streetre léptek ki, és Logan megindult a zebra felé.


  A bőrönd még a benne lévő poggyásszal együtt sem volt nehéz, de keserves volt tartani és még haladni is vele. Elly a bal hóna alá vette; az ujjai épp hogy elérték az alját. Szorosan tartotta, hogy zárva maradjon, és ne nyíljon ki annyira, hogy a férfi alsóneműje vagy egyéb cuccai kieshessenek. Miközben átkeltek az úttesten, a lány bal karja fáradni kezdett, ezért ügyetlenül átcsúsztatta a bőröndöt a másik hóna alá, és közben megint majdnem elhullajtott mindent.


  –Jesszus, kizárt, hogy így vissza tudtad volna vinni – nyögte Elly.


  –Tudom. De túlságosan zavarban voltam ahhoz, hogy segítséget kérjek – felelte Logan.


  –Nincs miért szégyenkezned, hiszen megsérültél. Én épkézláb ember vagyok, aztán mégis én voltam az, aki elejtette a bőröndöt, és kárt tett benne.


  –Nagyon gyenge fogantyú volt – mondta Logan. – Igazán kedves vagy. Senki más nem állt meg, hogy segítsen.


  –A legtöbben túl elfoglaltak ahhoz, hogy segítsenek egy vadidegennek – mondta Elly. – Ami azért elég szomorú. Jobban oda kellene figyelnünk egymásra.


  Közben átértek az utca túloldalára, és addig mentek déli irányban, amíg el nem érték a 40th Streetet. A sarkon egy bő, koszos kabátot viselő férfi ült egy kartonlapokból kialakított fekhelyen. A korát lehetetlen volt megállapítani. A hajléktalanok egyébként is gyorsabban öregszenek. New York utcái időgéphez hasonlatosak. Egyetlen kint töltött éjszaka felér egy héttel. Egy hét pedig olyan, mintha egy teljes év lenne. Mindez nyomot hagy a hajléktalanok arcán, és a szemükön is meglátszik.


  Elly lelassított, újra átette a bőröndöt a másik hóna alá, és benyúlt a nadrágzsebébe. Előhúzott egy ötdollárost, és odaadta az álmosnak tűnő férfinak. Az hitetlenkedve, értetlenül elvette a pénzt, aztán felnézett Ellyre. Hangtalanul annyit mondott: köszönöm.


  Elly és Logan továbbmentek.


  –Te nagyon jó ember vagy, Elly – szólalt meg Logan.


  –Mindennap megpróbálok segíteni valakinek. De most egy ideje nem tettem semmi ilyesmit. Igazából nem is vagyok annyira jó – mondta Elly, és közben Jamesre meg Harrietre gondolt. Tény, hogy mindketten nagy fájdalmat okoztak neki. A szívén ejtett sebet még sokáig magával hordozza majd. De azt azért nem érdemelték meg, hogy tönkremenjen az életük.


  –Nemigen tudsz mit kezdeni a dicsérettel, ugye? – mosolygott rá Logan.


  –Ahogy mondtam, annyira nem vagyok jó. Inkább így próbálom kompenzálni a hibáimat. Ettől egy kicsit jobban érzem magam.


  –Szóval én is egy ilyen jótékonysági akciód alanya vagyok? Mint a hajléktalan fickó a sarkon? – kérdezte Logan, de most is mosolygott.


  –Talán – mondta Elly –, de az ő állapota jobb, mint a tiéd. Mit is mondtál, hogy törött el a lábad?


  –A bokám volt. Fociztam. Az egyik játékos rálépett a lábamra, amikor el akartam venni a labdát.


  –Jujj!


  –Ne is mondd! Tele vagyok lemezekkel, csavarokkal, miegyébbel… Nézd! Megjöttünk – állt meg Logan egy nagy lakótömb előtt.


  Régi épület volt, és az előtérben felhalmozott cementeszsákok, vakolatkupacok, vödrök és szerszámok alapján arra lehetett következtetni, hogy hamarosan nekilátnak a nagyon is szükséges karbantartási és javítási munkálatoknak. Logan megnyomta a lift gombját, és várt.


  A kinti hideg után a kis előtérben meglepően meleg volt.


  Ellynek feltűnt, hogy a lift gombja nem gyulladt ki, amikor Logan megnyomta. Arra gondolt, hogy a férfi talán nem jól csinálta, hiszen a karján ott lógott a könyökmankó. Úgyhogy egy határozott mozdulattal ő is rátette az ujját a gombra. De az nem villant fel. Logan a liftajtóhoz hajolt, gyors egymásutánban többször is megnyomta a hívógombot, aztán pár másodpercig csak figyelt. Elly is hallgatózott, de nem hallotta a lift mozgását jelző, szokásos zajokat. Sem a lift ellensúlyának ereszkedését kísérő zörejt, sem egy felsőbb emeleten becsukódó liftajtó távoli surrogását. Logan kissé hátradőlt, és felnézett a liftajtó fölötti LCD-kijelzőre.


  –Ezt nem hiszem el – mondta. – Tegnap eldugult a szemétledobó, ma meg nem működik a lift! Bocsánat, de ez a ház egy valóságos rom. A bokám is romokban hever, és az életem is.


  –Semmi gond. Hányadik emeletre megyünk?


  –A harmadikra? – felelte Logan, de kérdő hangsúllyal, így a válasza nem állításnak, hanem bizonytalankodásnak tűnt.


  –Ha már idáig eljöttem, nincs értelme, hogy most hagyjalak itt a szétesett bőrönddel. Te nem vagy jóban a lépcsőkkel. Gyerünk, versenyezzünk! – mondta erre Elly.


  –Ez nem fair – mondta Logan, mire mindketten elnevették magukat. Aztán a lépcsőház felé fordult. És valójában ez így már sok szempontból púp volt Elly hátán. Utált lépcsőzni, de Logant viccesnek tartotta, és a maga módján még egy kicsit cukinak is. De legjobb az volt, hogy a dolog elterelte a figyelmét a saját bajáról. A szegény fickó eltörte a bokáját, Elly meg tönkretette a bőröndjét. Hetek óta most először nem gondolt arra a fájdalomra, amit az okozott, hogy pont az a két ember csalta meg, akiket a legjobban szeretett és akikben a leginkább megbízott. Nem gondolt arra sem, hogy több millió ember látta, ahogy rányit a férjére, miközben az az ágyban feküdt a legjobb barátnőjével, sem a gyűlölethullámra, amely ezek után Jamest és Harrietet elárasztotta, és arra sem, hogy valahogy még ezért is őt, Ellyt hibáztatták.


  Logan törött bokája, tönkrement bőröndje és totálisan szétcsúszott élete valahogy minden szempontból jobb kedvre derítette.


  Annak ellenére, hogy csak a harmadikra mentek, ami még mindig jobb, mint a nyolcadik, mégiscsak hat lépcsősort kellett megmászniuk, és a lépcsőházban is ugyanolyan fullasztó meleg volt, mint az előcsarnokban. A csupasz téglafalon ódon vas- és rézvezetékek kígyóztak végig a lépcső mentén. A vastag csövek még úgy is sziszegtek, mint egy kígyó. Akármilyen súlyos karbantartási gondok voltak az épülettel, a fűtés nem tartozott közéjük. Mire felértek a harmadikra, és eljutottak Logan lakásajtajáig, mindketten kiizzadtak és lihegve kapkodták a levegőt.


  –Hála Istennek – mondta Logan, ahogy a zárba illesztette a kulcsát, majd kitárta az ajtót.


  A lakás pont olyan volt, mint a város sok hasonló, fiatal értelmiségiek számára kiadott albérlete: kicsi, de minden bizonnyal botrányosan drága. Jobbra egy kis teakonyha. Egy ízlésesen berendezett nappali: tévé felé fordított kanapé, néhány könyvespolc, és a helyiség túloldalán két ajtó. Az egyik a fürdőszobáé, a másik a hálószobáé lehet, tippelte Elly.


  –Hová vigyem? – kérdezte Logant, ahogy beljebb vitte a bőröndöt a nappaliba.


  –Hagyd csak nyugodtan ott. Majd valahogy belökdösöm a hálószobába – lihegte Logan. Kifullasztotta, hogy fel kellett ugrálnia lépcsőn.


  Figyelmes gondolat volt, hiszen Elly egy idegen férfi idegen lakásába lépett be. A kérés, hogy lépjen be a hálószobájába is, kellemetlenül érinthetné. Noha a lány kifulladt és kiizzadt a lépcsőzéstől, ráadásul a karja is megfájdult, értékelte a tapintatot.


  Logan rendes ember. Sőt, körültekintő is.


  –Semmi gond. Komolyan. Melyik a hálószoba? – kérdezte két lélegzetvétel között.


  –A jobboldali – húzódott kissé el az útból Logan, hogy Elly kinyithassa az ajtót. A fehér ágyneművel felhúzott franciaágyon és a beépített gardróbszekrényen kívül csak annyi hely maradt, hogy körbe lehessen járni a bútorokat. Elly letette a bőröndöt az ágyra, kijött a szobából, kigombolta a kabátját, és legyezgetni kezdte magát, hogy valamennyire lehűljön.


  –Nem is tudom, hogy köszönjem meg – mondta Logan. – Van egy kis víz a hűtőben. Szolgáld ki magad. Pár perc, és átpakolok mindent. Csak előbb még meg kell keresnem a hátizsákomat…


  Bement a hálószobába, és becsukta maga mögött az ajtót. Elly a karórájára nézett. Még mindig rengeteg ideje volt. Sietségre semmi szükség. A szája kiszáradt, és tényleg jólesett volna valami hideg ital. Megrázogatta a karját, hogy újra meginduljon benne a vérkeringés, majd kinyitotta a hűtőszekrényt. Logan első ránézésre afféle modern, trendi, nagyvárosi pasinak tűnt, de attól még férfiból volt, és a hűtője is egyértelműen egy férfi hűtője volt.


  Pár korosodó zöldség, egy üveg mustár, egy üveg földimogyoróvaj, némi tej és fél tucat dobozos víz volt a felhozatal. Műanyag palackoknak nyoma sem látszott; helyettük kartondobozos izlandi forrásvizet tartott. Nyilvánvaló, hogy Logan a környezetvédelem ügyét is a szívén viselte.


  Elly jólesően odatartotta a nyakát a hűtőből kiáramló hideg levegőnek, kivett egy doboz vizet, felbontotta, és élvezettel nagyot kortyolt belőle. Aztán, ahogy a hűs légáram kellemesen simogatta a bőrét, lassan majdnem az egész dobozt kiitta. Amikor bezárta a hűtőt, a hálószoba felé pillantott. Logan nem zárta kilincsre az ajtót, csak behajtotta. Elly élt a lehetőséggel, hogy jobban körülnézzen a lakásban.


  Minden tisztának és rendezettnek tűnt. A berendezést semleges színek uralták, a televízió két oldalán egy-egy utcára néző ablak, de a lakásba így sem jutott sok fény. Egy dohányzóasztal, rajta néhány gondosan elrendezett, nagy képzőművészeti album. A New Yorker magazin példányai a könyvespolcon. A könyvek többsége régi volt, valószínűleg klasszikusok, gondolta a fiatal nő.


  Elly imádta a könyveket. Néhány percig nézegette a polcokat, és kiszúrt néhány kötetet, amelyek neki is nagy kedvencei voltak.


  A fickó egyre jobban belopta magát Elly szívébe.


  Ekkor észrevett két dagadt szemeteszsákot az ajtó mögött, a kis előtérben. Ez volt az egyetlen oda nem illő részlet az egész lakásban. De eszébe jutott, hogy Logan említette is, hogy a szemétledobó eldugult; feltehetően az építőmunkások miatt, olyasmit hajíthattak bele, amit nem kellett volna. Elly sejtette, hogy a férfinak nehéz lenne leküszködni a zsákokat a lépcsőn. Szegény ürgét csőstül éri a baj.


  És még mindig a hálószobában volt.


  Elly kicsit tusakodott magában. Most már nyugodtan elmehetne, vissza a metróállomásra, de valószínűleg Logan is ugyanoda készül. A nő pedig biztosan tudni akarta, hogy megvan a hátizsák, és hogy meg is tud birkózni vele. Úgy döntött, vár még pár percet, és aztán vele együtt megy vissza. Volt valami megragadó a férfi tehetetlenségében.


  Ráadásul Logan némi enyhülést hozott annak a bombarobbanásnak a perzselő utóhatásaira, amely az elmúlt hetekben megrengette Elly életét.


  Egy pillanatra ismét bevillantak az előző esti emlékek, a hívások sora, amelyeket James nem fogadott. Részeg volt, hibázott. Ennek még a gondolatára is elfogta a hányinger.


  Inkább megpróbált ismét Loganre és a lakására koncentrálni, és arra, hogy a sors néha milyen különös módon nyújt segítő kezet; elintézi, hogy életünk megfelelő pillanatában találkozzunk a megfelelő emberrel.


  De a mankóval járó férfival töltött kellemes délelőtt gondolata sem enyhítette émelygését. Sőt, egyre rosszabbul érezte magát. A gyomra megkordult és felkavarodott, majd erős görcs rántotta össze. Elly kétrét görnyedt, vett egy nagy levegőt, és a fájdalom egy picit enyhült, de csak egy pillanatra. Ahogy kiegyenesedett, rögtön visszatért. Ezúttal még a látása is elhomályosodott, olyannyira, hogy nem tudta kivenni a könyvespolcon a könyvek címét.


  Megszédült.


  A feje hirtelen túl nehéz lett a testéhez képest, és a polcba kellett kapaszkodnia, hogy megtartsa az egyensúlyát.


  Elly becsúsztatta a maradék vizet tartalmazó kartondobozt a kabátja nagy zsebébe, hogy mindkét kezével meg tudjon támaszkodni.


  Friss levegőre volt szüksége. Arra gondolt, hogy az ablakhoz megy, de a szobában hirtelen perzselővé vált a hőség. Homlokáról az izzadság a keményfa padlóra csöppent, ahogy megfordult, és az ajtó felé lépett. Egy másodpercre megállt, összeszedte magát, elvégzett néhány légzőgyakorlatot, amit a jógaórán tanult, és a feje mintha egy kicsit kitisztult volna.


  Ajtó. Előszoba. Lépcsőház. Levegő.


  Ez a sorrend.


  Ám amint elengedte a könyvespolcot, és megindult az ajtó felé, a látása ismét elhomályosodott, forogni kezdett vele a világ, és megbotlott. Olyan volt, mintha egy felhőkarcoló-méretű hullámok által dobált hajó fedélzetén próbálna megállni. Még néhány bizonytalan, tántorgó lépés, aztán elvesztette az egyensúlyát. Előrebukott, és a karját ösztönösen kinyújtva próbálta tompítani az esés hatását. A bal térdét jól megütötte, ahogy földet ért, és nekivágódott a szemeteszsákoknak.


  A térdébe nyilalló, éles fájdalom valahogy kitisztította a fejét, és sikerült az oldalára fordulnia, majd felülni. Összeszorította a szemét, megrándult, és megtapogatta a térdét. Hatalmas kék-lila folt lesz rajta, az biztos. De a szédülés enyhült. Miközben lassan felhúzta a lábát, és a falhoz támaszkodva felállt, észrevette, hogy a szemeteszsákok kihasadtak, amikor rájuk esett.


  Mindkettőben valami kemény dolog lehetett. Valami dobozszerű. Elly kitörölte a verejtéket a szeméből, és egy pillanatra belegondolt, hogy mennyire ügyetlen volt. Az is lehet, hogy csak túlságosan elgyengítette, hogy fel kellett cipelnie a bőröndöt a harmadikra.


  Ám ekkor megpillantott valamit zsák hasítékán keresztül.


  És elállt a szívverése.


  Előrehajolt, beledugta az ujját résbe, és tovább szakította. Majd ugyanígy tett a másik zsákkal is.


  És megdermedt. A döbbenettől szó szerint moccanni sem tudott. Mintha cementbe ragadt volna a cipője.


  A szemeteszsákokban…


  Két.


  Sárga.


  Leszakadt fogójú.


  Bőrönd volt.


  Mindkettő tetején ernyedten fityegett a fogantyú.


  A cipzárak behúzva.


  A cipzár és a tok közötti anyag felhasadt.


  Mindkettő tökéletes hasonmása volt annak a darabnak, amelyet Elly épp az imént cipelt fel a lakásba.


  Összeszorult a gyomra.


  A szája megtelt nyállal, ő pedig végre megmozdult.


  Ki az ajtón! Vissza sem nézett.


  Le az első lépcsősoron. Bal kézzel a korlátba kapaszkodott, arra az esetre, ha ismét elveszítené az egyensúlyát, és elesne.


  Lihegett.


  A szívverése úgy dübörgött, mint egy pergődob.


  A lába is igazodott a szíve gyors tempójához, ahogy lényegében a halálfélelem levitte a lépcsőn.


  Ahogy félig botladozva, félig ugrálva rohant lefelé, csak futólag tudatosult benne, hogy a hasa és a jobb lába nedves. Elővette a kabátzsebéből a dobozos vizet. Szivárgott. Valószínűleg nem zárta le rendesen.


  Legyűrt egy újabb lépcsősort. A pihenőn sebesen vette a kanyart, és robogott lefelé a következő soron. Most már látszott az előcsarnok ajtaja.


  Elly már majdnem leért a lépcső aljára, és épp ki akarta dobni a vizesdobozt, de ekkor feltűnt neki, hogy teljesen jól illeszkedik rá a kupakja.


  A keze mégis nedves lett tőle.


  Elly most már a lépcső aljára ért, kinyitotta az előcsarnok ajtaját, és futott a főbejárathoz.


  Itt, a küszöbön, a napfényben és a friss, hűs levegőben érezte, hogy a térdébe visszatér a fájdalom, és a hányinger is újra rátört.


  Kétrét görnyedt, és sugárban hányt. A görcsös roham hevessége megrémítette. Újra ránézett a dobozos vízre, és arra gondolt, hogy iszik egy kortyot, hogy kimossa a száját, de ekkor meglátta, honnan szivárgott a víz.


  A doboz tetején apró lyuk látszott.


  Mintha egy tűt vagy rajzszöget döftek volna bele.


  Vagy egy fecskendőtűt.


  Látóterében színek és összevissza formák örvénylő kaleidoszkópja jelent meg, a doboz kicsúszott a kezéből, és a föld hirtelen mintha felemelkedett és egyenesen nekirontott volna. Szörnyű fájdalom hasított a halántékába.


  Elly a karjával próbálta álló helyzetbe nyomni magát, és közben meglátta, hogy ott, ahol az előbb a feje volt, nagy vértócsa terjeng a járdán.


  Előrébb kúszott, ki az utcára.


  Itt már jártak emberek.


  Térdek, cipők és lábak kavarogtak körülötte, ahogy a járdaszegély felé kúszott.


  Hangok. Járda. És aztán a kék ég.


  Elly előtt megjelent egy arc. Rájött, hogy a hátán fekszik, és a hajléktalan férfi, akinek az ötöst adta, mellette térdel, és őt nézi.


  Úgy tűnt, aggódott, és még mondott is valamit, de Elly egy szót sem értett belőle. Újabb arcok hajoltak fölé, és eltakarták az eget.


  Idegenek.


  A szájuk mozgott. De Elly nem hallott semmit.


  Aztán minden elfeketedett.


  És ő egyre mélyebb, sötétebb csöndbe süllyedt.

